input: DEĊIŻJONI TA' IMPLIMENTAZZJONI TAL-KUMMISSJONI
  tas-26 ta' Novembru 2014
  li temenda d-Deċiżjoni 2010/5/UE, Euratom, li tawtorizza lill-Irlanda biex tuża ċerti estimi approssimattivi għall-kalkolu tal-bażi tar-riżorsi proprji tal-VAT
  (notifikata bid-dokument C(2014) 8932)
  (It-test bl-Ingliż biss huwa awtentiku)
  (2014/850/UE, Euratom)
  IL-KUMMISSJONI EWROPEA,
  Wara li kkunsidrat it-Trattat dwar il-Funzjonament tal-Unjoni Ewropea,
  Wara li kkunsidrat it-Trattat li jistabbilixxi l-Komunità Ewropea tal-Enerġija Atomika,
  Wara li kkunsidrat ir-Regolament tal-Kunsill (KEE, Euratom) Nru 1553/89 tad-29 ta' Mejju 1989 dwar l-arranġamenti uniformi definittivi għall-ġbir ta' riżorsi proprji li jakkumulaw mit-taxxa tal-valur miżjud (1), u b'mod partikulari it-tieni inċiż tal-Artikolu 6(3) tiegħu,
  Wara li kkonsultat lill-Kumitat Konsultattiv dwar ir-Riżorsi Proprji,
  Billi:
  (1)
  Skont l-Artikolu 371 tad-Direttiva tal-Kunsill 2006/112/KE (2), l-Irlanda tista' tkompli teżenta t-transazzjonijiet imsemmija fl-Anness X, il-Parti B ta' dik id-Direttiva, jekk hija kienet qed tagħti eżenzjoni lil dawk it-tranżazzjonijiet fl-1 ta' Jannar 1978; dawk it-tranżazzjonijiet irdu jiġu kkunsidrati biex tkun determinata l-bażi tar-riżorsi proprji tal-VAT.
  (2)
  Fl-ittra tagħha tat-28 ta' April 2014 (3), l-Irlanda talbet estensjoni għal awtorizzazzjoni mill-Kummissjoni biex tuża ċerti estimi approssimattivi għall-kalkolu tal-bażi tar-riżorsi proprji tal-VAT għat-tranżazzjonijiet imsemmija fil-punt 10 tal-Anness X, il-Parti B tad-Direttiva 2006/112/KE sa, u inkluża, is-sena finanzjarja 2018. L-Irlanda għandha tiġi awtorizzata li tkompli tikkalkula l-bażi tar-riżorsi proprji tal-VAT billi tuża ċerti stimi approssimattivi.
  (3)
  Għall-finijiet ta' trasparenza u ċertezza ġuridika, hu xieraq li jkun hemm limitu ta' żmien għall-applikabilità tal-awtorizzazzjoni.
  (4)
  Huwa għalhekk xieraq li tkun emendata d-Deċiżjoni tal-Kummissjoni 2010/5/UE, Euratom (4) skont dan,
  ADOTTAT DIN ID-DEĊIŻJONI:
  Artikolu 1
  Fid-Deċiżjoni 2010/5/UE, Euratom, l-Artikolu 2 jiġi sostitwit b'dan li ġej:
  “Artikolu 2
  Din id-Deċiżjoni tapplika mill-1 ta' Jannar 2009 sal-31 ta' Diċembru 2018.”
  Artikolu 2
  Din id-Deċiżjoni hija indirizzata lill-Irlanda.
  Magħmul fi Brussell, is-26 ta' Novembru 2014.